Guest House flok id-dar tal-Madalena
Is-sit fejn inbniet Guest House flok id-dar fejn kienet tgħix Marija Madalena Nhar il-Ħadd 24 ta' Novembru, festa ta' Kristu Re kienet inawgurata Guest House ta' 160 kamra, fil-post li hu meqjus li kienet tgħix Marija Madalena fil-belt ta' Magdala f'Iżrael. Din il-binja hi parti minn proġett akbar magħruf bħala il-Proġett Magdala. Oriġinarjament din il-Guest House kellha tkun inawgurata żmien ilu iżda waqt l-iskavar instabet belt sħiħa tal-ewwel seklu. Minħabba f'hekk il-bini twaqqaf u l-proprjetarji tal-art u l-Awtorità Iżraeljana tal-Antikitajiet għażlu li s-sit ikun żviluppat bħala attrazzjoni għall-viżitaturi u l-pellegrini, minħabba l-valur storiku, kulturali u reliġjuż tiegħu. L-iskavar li kompla jsir kixef Sinagoga tal-ewwel seklu, suq u villaġġ sħiħ komplut bil-banjijiet tar-rit Lhudi li kienu jieħdu l-ilma min-nixxiegħa naturali li għadha taħdem sal-lum u fdalijiet tal-industrja tas-sajd fil-port tal-post. Fejn ippriedka Kristu Sejba importanti kienet ġebla skolpita li kienet fis-Sinagoga li fuqha kien hemm rappreżentazzjoni artistika tat-Tieni Tempju ta' Ġerusalemm. Fil-post instabu wkoll muniti li jmorru lura għas-snin 29 sa 64 Qabel Kristu. Dawn is-sejbiet jagħtu x'jifhem li hawnhekk Kristu seta' ppriedka u ltaqa' mal-ewwel segwaċi tiegħu. Il-konnessjoni bejn din il-belt u Santa Marija Madalena ilha rikonoxxuta ħafna u għalkemm l-iskavi għad iridu jikxfu evidenza diretta, l-arkeologi għandhom xiehda minn pellegrini lejn l-Art Imqaddsa, li jpoġġu lil Marija Madalena f'din il-belt. Dr. Marcela Zapata-Meza mill-Università Anahuac tal-Messiku li qed tmexxi l-iskavi li qed isiru fil-post, innutat kif "l-ewwel pellegrini lejn l-Art Imqaddsa fosthom Theodosius u Epifanio, tar-raba' u l-ħames seklu, jiddeskrivu l-belt ta' Magdala bħala l-post fejn twieldet Marija Madalena. Epifanio fil-fatt kiteb li "kien hemm knisja f'Magdala li nbniet flok id-dar fejn kienet tgħix Marija Madalena qabel il-Mulej fejjaqha". Fr. Juan Solana, il-fundatur ta' dan il-proġett innota li "il-post fejn jinsab dan is-sit li hu qrib il-Baħar tal-Galilea jagħmlu post uniku għal proġett ta' ospitalità bħal dan. Naħseb li Magdala tiġbor fiha dak li viżitatur isib li dan hu l-post fejn l-istorja Lhudija u dik Kristjana, iltaqgħu. Issa se nkunu nistgħu noffru wkoll esperjenza tal-Ewwel Seklu fil-kumditajiet tas-Seklu 21". Attrazzjoni turistika Is-sit arkeoloġiku nfetaħ għall-pubbliku fl-2014 bl-għajnuna ta' ħafna benefatturi minn madwar 20 pajjiż differenti u viżitaturi minn madwar id-dinja li taw donazzjonijiet biex ikomplu l-iskavi u jkun żviluppat is-sit. Minn dakinhar, il-post sar wieħed mill-akbar attrazzjonijiet fir-reġjun tal-Galilea, f'Iżrael. Fil-fatt fl-2018 is-sit kien ivvutat bħala wieħed mill-aqwa 25 attrazzjoni turistika fil-Lvant Nofsani. Il-proġett sħiħ issa kważi hu komplut u mistenni jħalli effett pożittiv fuq l-ekonomija tar-reġjun li qed jiżviluppa. Fih se jkun hemm din il-Guest House b'160 kamra kollha b'galleriji u veduti tal-Baħar tal-Galilea, il-Park Arkeoloġiku Magdala u mdawwar b'xenarju mill-isbaħ. Għall-inawgurazzjoni tal-proġett nhar il-Ħadd li għadda kienu preżenti dinjitarji għolja tal-Knisja fosthom il-Kardinal Carlos Auiar Retes, Arċisqof fil-Messiku; Mons Leopoldo Girelli, Nunzju Apostoliku f'Iżrael; Mons Pierbattista Pizzaballa, Amministratur Apostoliku ta' Ġerusalemm; rappreżentanti tal-Gvern Iżareljan u tal-Awtorità tal-Antikitajiet kif ukoll is-Sindku ta' Migdal.